Die Ding Van Vergeef – hier "blok" ek!
Die Ding Van Vergeef
Ek en "iemand" baie na aan my kan nou eenmaal net nie ooreenkom oor die ding van vergeef nie.
Miskien is sy reg met die vlg stelling, maar die Bybel sê, vergewe 7 x hoeveel keer weet ek nou nie so uit die vuis uit nie.
Dit is sekerlik reg… maar dit is waar ek nou uitkom by die vergeef ding. Ons moet vergewe soos die Vader ons versoek om te vergewe. Maar as ek dieselfde persoon oor en oor en oor vergewe vir dieselfde "mistykie"… ai, ek weet darem nie.
Ek glo in vergifenis, maar ek glo ook vergewe, beweeg aan en weg van dit wat jy knaend moet vergewe, want waaragtag 'n mens is mos nou nie so onnosel om jou kop met dieselfde persoon oor, en oor te stamp net omdat die Bybel sê vergewe sodat jy ook die Vader se vergifenis kan ontvang nie?
Of het ek nou die kat aan die stert beet? Vergifenis is goed, maar ek dink as mens iemand oor en oor moet vergewe dan is dit mos nou nie juis gesond om so persoon toe te laat in jou direkte omgewing nie.
Ek is redelik seker ek sal so keelvol raak vir vergewe dat dit dalk net in haat mag omsit – daarom sal ek vergewe vir 'n keer of 2 maar "serial forgivenes" is iets wat ek nie sal kan doen nie. As my gesonde verstand my oortuig ek gaan iemand vir dieselfde ou foutjie/indiskressie in die toekoms moet vergewe sal ek eerder vergewe en dan hol… ver weg hol, voor ek dalkies my siel in die proses verloor vir hierdie fantastiese Bybel beginsel wat vrymaak.
6 thoughts on "Die Ding Van Vergeef"
Februarie 6, 2017 at 11:45 vm
In die kol met die een. Ek het daardie vergewe en vergewe ding gedoen en nou haat ek die persoon so erg dat daar geen manier is wat ek ooit sal kan vergewe. Dit wat ek nou hier in my voel sal 'n gat in 'n diamant kan brand. So vergewe een keer en hol die tweede keer. Sewe maal sewe stories werk nie
Februarie 6, 2017 at 11:53 vm
Jy sien dit is presies waarvan ek hier praat, ons menslike natuur is 'n erge ding, die ene emosie en mens kan net soveel keer. As jy dus die vergewe ding gedoen het, veral meer as 2keer is dit 'n duidelike teken dat jy jouself uit die situasie van vergifenis moet verwyder voordat jy weer 'n keer moet vergewe…
Februarie 6, 2017 at 12:07 nm
Ek sit so ewe vanoggend en wroeg oor moeilike dinge, en dan kom jy sommer net so met die mandjie patats uit. Op die man af. En die wit hasie antwoord ook, op die man af. Wens ek kan iets byvoeg. Jy praat oor jou frustrasie, oor die verkeerde wat mos nie net aanmekaar vergewe kan word nie. Jy sal ñ antwoord kry, want die Een wat al die antwoorde het, ken jou naam. Onthou van die plek in die Bybel waar daar staan dat as een nie wil luister in sy verkeerde optrede nie, gaan haal die oueres in die gemeente en laat hulle saampraat. En as die een dan nie tot inkeer kom nie, stap weg van hom/haar af. So jy dink reg en voel reg. Dit is hard.